
ΑΘΗΝΑ 8/9/2026
ΑΡ. ΠΡΩΤ.: 997
ΕΞΑΓΓΕΛΙΕΣ ΠΡΩΘΥΠΟΥΡΓΟΥ ΔΕΘ
ΠΕΡΙΦΡΟΝΗΘΗΚΑΝ ΓΙΑ ΑΛΛΗ ΜΙΑ ΧΡΟΝΙΑ ΟΙ ΥΓΕΙΟΝΟΜΙΚΟΙ


Ξεχάστηκαν οι Υγειονομικοί από τον Πρωθυπουργό της χώρας κατά την παρουσία του στη ΔΕΘ.


Οι Υγειονομικοί με βάση τις εξαγγελίες του Πρωθυπουργού θα πρέπει να περιμένουν 15 μήνες για να λάβουν 500 ευρώ μικτά ως δώρο Χριστουγέννων, αν και υποχρέωση της Κυβέρνησης είναι να επαναφέρει στους Δημοσίους Υπαλλήλους, με πολιτική απόφαση τον 13ο και 14ο μισθό.

Οι μισθοί μας βάσει εξαγγελιών θα αυξηθούν τον επόμενο χρόνο κατά 30 ευρώ από την αύξηση του κατώτατου μισθού. Η αναδρομική χορήγηση δύο ενοικίων στους Υγειονομικούς, Εκπαιδευτικούς κλπ., αφορά μόνο την περιφέρεια. Ακατανόητη η εξαίρεση της Αττικής και της Θεσσαλονίκης που τα ενοίκια είναι πανάκριβα και στις δύο αυτές πόλεις υπηρετεί το 70% του υγειονομικού προσωπικού.

Έχουμε αναδείξει τους μισθούς των νεοδιόριστων υπαλλήλων που σε πολλές περιπτώσεις είναι χαμηλότεροι του κατώτατου μισθού του ανειδίκευτου εργάτη και δεν φτάνουν ούτε για το νοίκι του σπιτιού. Νεοδιόριστος Νοσηλευτής λαμβάνει 860 ευρώ το μήνα, Βοηθός Νοσηλευτή 768 ευρώ το μήνα, Τραυματιοφορέας 708 ευρώ το μήνα.

Τα 30 ευρώ αύξηση που θα προκύψουν το έτος 2027 από την αύξηση του κατώτατου μισθού είναι κοροϊδία για το υγειονομικό προσωπικό με δεδομένο ότι η ακρίβεια τσακίζει και το κόστος ζωής ημέρα με την ημέρα αυξάνεται. Το κύμα μαζικών αποχωρήσεων από το ΕΣΥ θα συνεχιστεί. Οι επαγγελματίες Υγείας που βρίσκονται στην αγορά εργασίας δεν πρόκειται να αναζητήσουν δουλειά στο Ε.Σ.Υ. Προτιμούν το εξωτερικό ή τον ιδιωτικό τομέα που οι μισθοί είναι πολύ καλύτεροι, καθώς επίσης και οι συνθήκες εργασίας. 


Οι πανεπιστημιακές σχολές των επαγγελμάτων υγείας πλην γιατρών, θα εξακολουθήσουν να αιμορραγούν από  φοιτητές (34% κενές οι θέσεις φοίτησης εφέτος). 
Σε σχέση με τον Οκτώβριο του 2021 που ήταν η κορύφωση της πανδημίας, το προσωπικό των Νοσοκομείων μειώθηκε κατά 7.000.


Μονόδρομος η σταδιακή αναστολή λειτουργίας υπηρεσιών, με τα κενά να καλύπτονται από τον ιδιωτικό τομέα και τους πολίτες οι οποίοι θα βάζουν πιο βαθιά το χέρι στην τσέπη για αγορά υπηρεσιών, παρότι έχουμε το πιο ιδιωτικοποιημένο σύστημα στην Ευρώπη με ιδιωτικές δαπάνες υγείας 40% των συνολικών δαπανών.

Απαραίτητα τα έργα ανακαίνισης στις υγειονομικές μονάδες τα οποία πρέπει να συνεχιστούν με εθνικούς πόρους. Τα έργα αναβαθμίζουν το επίπεδο των  παρεχόμενων υπηρεσιών και ταυτόχρονα κάνουν πιο εύκολη τη δουλειά των εργαζομένων. Έχουμε όμως επισημάνει ότι δεν έχουμε χέρια να τα δουλέψουμε. 


Όσο δεν αυξάνονται οι αποδοχές του προσωπικού δεν αυξάνεται το ωρομίσθιο, δεν μονιμοποιούνται οι συμβασιούχοι, δεν αίρονται  οι αδικίες με τους αποκλεισμούς επαγγελμάτων από τα Βαρέα και Ανθυγιεινά επαγγέλματα, δεν χορηγούνται κίνητρα, οι προκηρύξεις θα βγαίνουν άγονες, οι συνθήκες περίθαλψης επικίνδυνες και οι συνθήκες εργασίας πιο δυσμενείς. 

